Druženje ob barvanju 3D figuric in namiznih igrah
2025-05-22 18:00 - 22:00 (Europe/Paris) | Kulturni inkubator
DELAVNICA
Mi barvamo [3d tiskane figurice] + namizne igre
Četrtek, 22. maj 2025 // 18.00-22.00 // Kulturni inkubator
MKC Maribor v četrtek, 22. maja 2025, od 18. ure dalje vabi v Kulturni inkubator na brezplačno delavnico, na kateri bodo udeleženci lahko barvali 3D tiskane figurice, igrali namizne igre, se pogovarjali o 3D tisku in preizkušali 3D pisala.

Delavnica je primerna za vse, ki bi radi brezplačno preizkusili, potrebujejo nasvete ali jih zanima:

izdelava 3d tiskanih izdelkov za namizne igre/wargame/okras/darila;
barvanje zgoraj omenjenega;
priprava plastike za barvanje (predpriprave,osnovna plast -primer, zenitno senčenje);
Podpora pri uporabi čopiča, kontrastnih barv, mokre palete;
namizne igre;
uporaba 3d pisala.

Kako to izgleda? Pridete na delavnico, si izberete eno izmed mnogih 3D tiskanih figuric, vzamete čopič in barve ter jo – pobarvate. Vse, kar pobarvate, lahko brezplačno vzamete domov. Če imate svoje minije in barve, jih lahko prinesete.
Če vam ni do barvanja, je vedno na voljo kdo za igranje namiznih iger. Nekaj pick up gameov (enostavnejših iger) je že v Kulturnem inkubatorju, vedno pa kdo prinese tudi nekaj svojih iger, med katerimi so tudi takšne, ki udeležencem predstavljajo večji izziv.
Če imate doma kakšne družabne igre, ki bi jih radi igrali, vam manjka družbe, ali bi radi personalizirane figurice, jih prinesite s seboj (igre), skupaj bomo poiskali rešitev.
Potrebujete le dobro voljo in idejo! Vse potrebščine so zagotovljene brezplačno, vendar priporočamo, da oblečete nekaj, kar lahko popackate z barvo.
Pridete lahko kadarkoli v času trajanja delavnice in ostanete kolikor dolgo želite. Veselimo se druženja!

Povezava do originalnega članka

Šivalnica popravljalnica: začetni tečaj šivanja
2025-05-23 09:00 - 12:00 | sivalnica-popravljalnica-visit-maribor-pohorje-slovenia-slovenija-2-1
Z iglo, nitjo in šivalnim strojem
Želite spoznati osnove šivanja in se naučiti rokovanja s šivalnim strojem? Pridružite se našemu tečaju, kjer boste spoznali osnovne funkcije šivalnega stroja, naučili se napeljavati niti, izbirati igle in šivati preproste izdelke, kot so torbe, toaletne torbice in t-shirti.
Podrobnosti:

7 srečanj po 3 ure (skupaj 21 ur)

Termini: 4. 4., 11. 4., 18. 4., 25. 4., 9. 5., 16. 5., 23. 5.

Cena: 200 € (s popustom do 26. 3. 175 €)

Število mest: Max. 5 oseb na tečaju

Prijave: Po e-pošti: nina@ninarozina.com ali na telefon: 041 875 759

Ne pozabite na akontacijo 50 € ob prijavi.
Vabljeni, da se pridružite in se naučite novih veščin!

Povezava do originalnega članka

28. festival Slovenski dnevi knjige v Mariboru
2025-05-23 10:30 - 2025-05-31 00:00 | Maribor center / Maribor
Med 23. in 31. majem 28. festival Slovenski dnevi knjige v Mariboru
Mladinski kulturni center Maribor (MKC Maribor) v sodelovanju s partnerji med 23. in 31. majem 2025 organizira festival Slovenski dnevi knjige v Mariboru, ki letos poteka že 28. leto zapored. Festival bo letos potekal pod sloganom “Drevo, beseda in človek”.
Pridružite se nam na različnih lokacijah po Mariboru in uživajte v brezplačnih kulturnih dogodkih, ki bodo združevali literaturo, umetnost in druženje.
Vse festivalske aktivnosti so brezplačne – ne zamudite priložnosti za kulturno obogatitev!

Povezava do originalnega članka

Glasbena bolha – Utrip mladih talentov v Mariboru!
2025-05-24 13:00 - 22:00 | Maribor center / Atrij
Povezujemo mlade skozi glasbo in ustvarjalnost.
Maja napovedujemo premierno izvedbo dogodka Glasbena bolha, ki bo v Vetrinjskem dvoru ponudil edinstven prostor za srečevanje, izobraževanje in izražanje mladih glasbenikov. Dogodek je zasnovan tako, da bo mladim omogočil neprecenljivo izkušnjo sodelovanja in povezovanja v glasbeni skupnosti.
Dan začnemo s predstavitvijo Sokijeve bobnarske in kitarske šole. Poleg učenja bobnov in kitare šola ponuja še mnogo več. Učenci pridobivajo življenjske izkušnje, gradijo trajna prijateljstva in sodelujejo v povezani in podporni glasbeni skupnosti.
Ta celodnevni dogodek je namenjen mladim in mladim po srcu, ki želijo raziskovati svet glasbe, spoznavati različne inštrumente, se udeležiti glasbenih delavnic in navezovati stike z glasbeniki ter istomislečimi vrstniki. V sklopu dogodka bo ves popoldan potekal tudi glasbeni bolšjak, Prinesi svoje odrabljene instrumente, majice, CD-je, LP-je … in jih zamenjaj z drugimi. Ali pa samo pobrskaj med stvarmi, ki so jih prinesli drugi in si privošči kaj odpičenega.
URNIK:

10.00-13.00 Sokijeva bobnarska in kitarska šola – Glasbena skupnost, ki povezuje!
13.00-19.00 Glasbena bolha: bolšjak glasbil, AV opreme, “bendovskih” majic in drugo
14.00-19.00 Glasbene delavnice z vrhunskimi mentorji
16.00-19.00 Nastopi mladih talentov na odprtem odru
19.30-22.30 Koncert Guilty of Joy s predskupino Mind Juice
Ne zamudite priložnosti za glasbeno doživetje, ki spodbuja ustvarjalnost, mreženje in ljubezen do glasbe! Več informacij kmalu – sledite nam in se vidimo na “Glasbeni bolhi”!
TE ZANIMA VEČ? Beri dalje …
Prijavi se na delavnice in spoznaj glasbene inštrumente in vrhunske mentorje:
13.00-19.00 / Glasbene delavnice z vrhunskimi mentorji
13.00-19.00 / Delavnica odrske tehnike
14.30-16.00 / Glasbene delavnice: flavta, violina, električna harmonika
16.00-17.30 / Glasbene delavnice: bobni, ustna harmonika, ukulele, vokal
17.30-19.00 / Glasbene delavnice: bobni, klaviature, bas kitara
Prijavi se na delavnice:
https://docs.google.com/…/1FAIpQLScsVFiczuM…/viewform…
13.00-19.00, Glasbena bolha: bolšjak glasbil, AV opreme, “bendovskih” majic in drugo
Na dogodek lahko prineseš tudi svoje odrabljene majice, CD-je, LP-je … in jih zamenjaš z drugimi. Ali pa si privoščiš kaj, kar so drugi odrabili.
16.00-19.00, Nastopi mladih talentov na odprtem odru
Odprti oder ponuja priložnost mladim, da se predstavijo. Glede na število zainteresiranih bomo oblikovali odrski program z glasbenimi vložki in predstavitvami drugi sodelujoči na dogodku: MusicMax, Dyna Wax, bobni Bone …
19.30-22.30, Večerni koncert skupin Mind Juice in Guilty of Joy

Kot predskupina bodo nastopili MIND JUICE (https://www.mindjuice.si), mlad mariborski srednješolski rockerski band, ki je nastal na Sokijevi glasbeni šoli. Zase pravijo, da so: “sveže stisnjena rokerska energija mladih entuziastov, ki na odru vehementno napadajo metalske klasike in ustvarjajo svoje. Na oder pa jih je izvrgla zloglasna Sokijeva bobnarska in kitarska šola.”
Člani skupine MIND JUICE so:
Vokal in kitara: NINO GORIŠEK, URBAN ŠIVEC
Bas kitara: LANA ČRNKO
Bobni: SVIT REPŠE RUPNIK
FB: https://www.facebook.com/mindjuiceband?locale=sl_SI
IG: https://www.instagram.com/mind_juice_band
Kot glavni bend bodo nastopili GUILTY OF JOY (https://guiltyofjoy.com/) iz Kranja, ki deluje že kar nekaj let. V letu 2023 se jim je pridružil vokalist Marko Duplišak (ex. Last day here, tudi član INMATE). Tako so posneli nekaj pesmi, ki so jih ustvarili skozi leta in nastal je album “Music Diary”. Žanrsko so mešanica glasbe 90-ih (grunge-a, hard rock-a, blues-a,…) za piko na i pa so dodali zanimiva, tudi žgečkljiva, besedila s tematiko življenjskih izkušenj v mladih letih. Že samo ime skupine pove veliko o bendu, “Music diary” pa je primeren naslov njihovega albuma. Vsi so izkušeni glasbeniki, ki živijo in dihajo glasbo. Kot posamezniki so aktivni v glasbi že več kot 25 let. Sama pravim, da delajo glasbo za “starejšo” mladino. Poslušati in gledati njihov nastop je čisti užitek, ki ga povzroči glasba, ko se ji prepustiš.
GUILTY OF JOY so:
Vokal: MARKO DUPLIŠAK
Kitara: ŽIGA JERIČ
Bas kitara: ŽIGA JELOVČAN
Bobni: ROK ZAPLOTNIK
YT: https://www.youtube.com/watch?v=9fmcOBwUvfY
https://www.youtube.com/watch?v=JcjYWswtZug
IG: https://www.instagram.com/guiltyofjoy
FB: https://www.facebook.com/guiltyofjoyband?locale=sl_SI
Zakaj Glasbena bolha? Glasbeni dogodek ne ponuja zgolj glasbene izkušnje, temveč deluje kot platforma za mreženje, izražanje in aktivacijo mladih. Z zmanjševanjem digitalne osamljenosti, spodbujanjem aktivne udeležbe in vzpostavljanjem tesnejših socialnih vezi bo dogodek prispeval k dolgoročnemu razvoju glasbene skupnosti in kulturno-umetnostne vzgoje.
Bodite del prve Glasbene bolhe in podprite glasbeno ustvarjalnost mladih!
Povezava do originalnega članka

Dnevi knjige v Mariboru - ponedeljek (4. dan)
2025-05-26 09:30 - 19:00 | maribor Slovenija
9.30–10.20, RADIO MARIBOR – 93,1 MHZ (POHORJE), 90,4 MHZ (BOČ), 87,7 MHZ (OŽBALT) IN 93,8 MHZ (TRBONJE)
RADIJSKO OMIZJE POD KROŠNJAMI: KAKO AVTORICE IN AVTORJI DAJEJO GLAS NARAVI
Narava je človekovo edino zatočišče, sam je njen del. A doba antropocentrizma v njem duši ponižnost in skrb do živega in neživega, zato je treba dati naravi, kot zatočišču dodaten pomen. Naj bo svetišče. Ali v dobi globalne potrošnje in arogance kapitala še obstajajo svete, nedotakljive stvari in ali so tisti, ki se borijo zanje, junaki ali naivneži? In kako je to povezano z literarno besedo? Odgovore na ta in podobna vprašanja bomo iskali v oddaji Odkrivamo Radia Maribor z gostjami: Petro Kolmančič, pesnico in vodjo festivala Slovenski dnevi knjige v Mariboru, prof. dr. Jožico Čeh Steger, literarno zgodovinarko, s Filozofske fakultete Univerze v Mariboru in Natašo Kramberger, pisateljico, kmetovalko in prejemnico nagrade Prešernovega sklada ter osrednjo gostjo festivala. Voditeljica oddaje je Irena Kodrič Cizerl.
Oddaja bo potekala v živo v Magdalenskem parku v Mariboru. V sodelovanju Radia Maribor – RTVSLO – Regionalnega centra Maribor, Filozofske fakultete Univerze v Mariboru in Mladinskega kulturnega centra Maribor

18.00, LITERARNA HIŠA MARIBOR
MARJAN PUNGARTNIK: O KNJIGI
Dolgoletni urednik, oblikovalec in poznavalec knjig bo spregovoril o kultu knjige, njeni kulturi, tradiciji in se kritično ozrl na novejšo knjižno produkcijo.
Organizacija in izvedba: Kulturno društvo Mariborska literarna družba, JSKD – OI Maribor in ZKD Maribor

19.00, VETRINJSKI DVOR, ODPRTI ODER VETRINJCA – BARCODA
LITERARNI VEČER MLADE LITERATURE LGBTQ+ Z GOSTJO JEDRT MALEŽIČ IN ODPRTIM LITERARNIM MIKROFONOM
Mila Kodrič Cizerl, Špela Setničar, Dominik Škrinjar, Jedrt Maležič Na literarnem večeru bodo nastopili Mila Kodrič Cizerl, Špela Setničar, Dominik Škrinjar in Jedrt Maležič. Po prvem sklopu branja sledi pogovor z večkrat nominirano avtorico Jedrt Maležič, ki bo predstavila svojo kratkoprozno zbirko Dvoliki, ki je bila nominirana za kritiško sito in nagrado Maruše Krese za najboljšo kratkoprozno zbirko. Gostitelj dogodka in selektor nastopajočih je pesnik in urednik Tom Veber. Dogodek, ki je del programa Mladinskega kulturnega centra Maribor Maribor skozi rožnata očala, bo povezovala Alja Pušič.
Produkcija: MKC Maribor. Izvedba: MKC Maribor v sodelovanju s KUD Coda in Narodnim domom Maribor

Povezava do originalnega članka

Dnevi knjige v Mariboru - torek (5. dan)
2025-05-27 13:30 - 19:00 | maribor Slovenija
13.30, DOM STAREJŠIH OBČANOV TEZNO
PODARIMO KNJIGO IN BESEDO
Dobrodelna knjižna akcija Humanitarnega združenja žensk Inner Wheel klub Maribor. Branje in pogovor o knjigi Kurja fizika avtorja Ferija Lainščka (Beletrina, 2024). Skupno branje bo ponudilo razmislek o otroštvu, kot ga je prikazoval pisatelj in priklicalo tudi lastne spomine, izkušnje in spoznanja.
Izvedba: Inner Wheel klub Maribor, humanitarno združenje žensk 28. festival Slovenski dnevi knjige v Mariboru

18.00, LITERARNA HIŠA MARIBOR
STANISLAVA CHROBÁKOVÁ REPAR, KLARISA JOVANOVIĆ IN BARBARA KORUN: FRAKTALI SK/SI
Literarni nastop treh uveljavljenih književnic Stanislave Chrobákove Repar, Klarise Jovanović in Barbare Korun. Gostovanje je nadaljevanje plodnega mednarodnega literarnega sodelovanja med Slovaško in Slovenijo v okviru projekta Fraktáli SK/SI, ki ga izvajajo partnerske organizacije Literarna hiša Maribor, Založba Pivec in Mariborska knjižnica. Pogovor z avtoricami bo vodil Marjan Pungartnik.
Organizacija in izvedba: Kulturno društvo Mariborska literarna družba, JSKD – OI Maribor in ZKD Maribor

19.00 VETRINJSKI DVOR, ODPRTI ODER VETRINJCA – BARCODA
PRAVLJIČNI VEČER ZA ODRASLE
V sklopu projekta Pravljični večeri za odrasle, ki med dvaindvajsetimi sodelujočimi splošnimi knjižnicami na pobudo Mariborske knjižnice poteka že šestnajsto sezono, bodo nastopili pravljičarji iz štirih slovenskih splošnih knjižnic. Prisluhnili bomo Aleksandri Papež iz Knjižnice Lenart, Brigiti Lavrič iz Knjižnice Mirana Jarca Novo mesto, Tonetu Obadiču iz Mestne knjižnice Ljubljana in Sabini Kotnik, Metki Lipnik ter Zdenki Gajser iz Mariborske knjižnice. Za glasbene predahe med zgodbami bo poskrbela zagnana raziskovalka glasovnih izrazov, poustvarjalka ljudskih pesmi in izvajalka avtorske glasbe Mateja Fi. Zasnova in produkcija: Mariborska knjižnica. Izvedba: Mariborska knjižnica v sodelovanju z MKC Maribor, KUD Coda in Narodnim domom Maribor

Povezava do originalnega članka

Risanje zvoka in DJ delavnica
2025-05-28 11:00 - 13:00 | Maribor center / Kulturni inkubator
Kulturni dnevnik 2024/2025
MKC Maribor se predstavi z enotama Kulturni inkubator in TV Metka.
V Kulturnem inkubatorju bodo otroci na delavnici »Risanje zvoka« spoznali način ustvarjanja vinilnih plošč v VINYL FABRIKI, izvedli nekaj zvočnih eksperimentov in zapeli pesem ali celo kaj zaigrali. Njihova glasba se bo v živo zapisovala na gramofonsko ploščo, ki jo bodo odnesli s seboj v šolo.
Kulturni dnevnik je projekt, ki ga organizira Narodni dom Maribor in je za organizirane šolske skupine, brezplačen projekt, ki je nastal z namenom, da spodbudimo šolajočo se mladino k lastnemu angažmaju in ustvarjanju ter obisku kulturnih ustanov, hkrati pa jim omogočimo, da čim bolje spoznajo različne poklice s področja kulture.
Povezava do originalnega članka

Dnevi knjige v Mariboru - četrtek (7.dan)
2025-05-29 10:00 - 11:00 | maribor Slovenija
10.00–18.00, GRAJSKI TRG
LE KORAK DO KNJIGE: KNJIŽNI SEJEM
Sodelujejo: Založba Litera, Založba Pivec, KUD Sodobnost International, Beletrina, Založba /*cf., KUD Zrakogled, Družina, Mohorjeva založba Celovec, Univerzitetna založba Univerze v Mariboru, Pokrajinski muzej Maribor, Umetnostna galerija Maribor, Založba ZRC, Lisztov inštitut – Madžarski kulturni center Ljubljana, Kulturna agencija Petőfi – Petőfi Cultural Agency, Francoski inštitut v Sloveniji, Dve luni – zavod za poetizacijo sveta, Javni sklad RS za kulturne dejavnosti, Književno društvo Hiša poezije, LUD Literatura, LUD Šerpa, Založba Goga, Društvo za informiranje o islamu, Krščanska adventistična cerkev, Vlado Began – samozaložnik.
Spremljevalni program sejma povezuje Petra Bauman.
Dobrodošli tudi v neodvisni knjigarni Mariborka in Bukvarni Ciproš (KC Pekarna). Ciproš bo odprt v istih urah kot sejem, Mariborka v rednih delovnih urah.
Produkcija in izvedba: MKC Maribor

10.00–18.00, GRAJSKI TRG
ULIČNA RAZSTAVA ILUSTRACIJ: HUIQIN WANG IN LILI SAJE WANG
Produkcija: Mariborska knjižnica v partnerstvu z MKC Maribor

10.00–12.00, GRAJSKI TRG
PESEM PRESTOLOV: IZZIV
Vabimo vas k ustvarjalnemu izzivu: s festivalskimi stoli, ki nosijo vsak po eno črko, sestavite besedo, verz, ali celo pesem. Objavite fotografijo in označite festival Dnevi knjige v Mariboru. S kakšno domislico nas boste presenetili?
Produkcija in izvedba: MKC Maribor

10.00 IN 11.00, GRAJSKI TRG
ALENKA SPACAL: »ME NE ZANIMA!«
V pripovedovalskem nastopu pisateljica, ilustratorka in pravljičarka Alenka Spacal predstavlja šesto avtorsko slikanico z naslovom Me ne zanima!, v kateri obravnava temo kulture v razmerju med klasičnimi umetnostmi na eni in pametnim telefonom kot glavnim atributom digitalne tehnologije na drugi strani. Njegova zagovornica je glavna junakinja Glinkica. Ampak kako njeno pozornost od zaslona preusmeriti k branju knjig, poslušanju pravljic, slikanju s čopičem, ali igranju na glasbilo? Pripovedovalski nastop je namenjen predšolskim otrokom in otrokom 1. razreda osnovne šole.
Organizira: MKC Maribor v sodelovanju z zavodom za založništvo in umetnost pripovedovanja Bajalka

12.00, ODER KNJIŽNEGA SEJMA, GRAJSKI TRG
SREDNJEŠOLSKI LITERARNO-GLASBENI MARATON
Mladi ustvarjalci s Srednje šole Slovenska Bistrica Urban Polenčič, Luka Brumec, Zarja Robar, Nuša Hojnik, Ajda Žnidar, Julija Bračič in Maja Jurič se bodo predstavili s prepletom avtorske poezije, proze in glasbe. Njihova mentorica je Ana Sandrin.
Organizira: MKC Maribor v sodelovanju s Srednjo šolo Slovenska Bistrica

16.00, ODER KNJIŽNEGA SEJMA, GRAJSKI TRG
BOMO REKLI KAKŠNO Z DREVESOM
Mladi improvizatorji s Prve gimnazije Maribor in ŠILA ekipi z Gimnazije Celje Center in Gimnazije Lava s pomočjo članov KUD Banda Ferdamana bodo pod mentorstvom Mojce Frim »rekli kakšno z drevesom«, po navdihu pesmi Edvarda Kocbeka. Brez scenarija, zgolj na podlagi predlogov občinstva vas bodo nasmejali s kratkimi gledališkimi prizori. Le katera knjižna dela so bila navdih za njihove prizore?
Organizirajo: MKC Maribor v sodelovanju s KUD Banda Ferdamana in Prvo gimnazijo Maribor, Gimnazijo Celje-Center in Gimnazijo Lava

17.00, ODER KNJIŽNEGA SEJMA, GRAJSKI TRG
ПOÉЗІЯ/POEZIJA
Projekt MKC Maribor in Slovenske filantropije, Tečaj slovenščine za tujce skozi kulturo in umetnost vzpodbuja udeležence, da raziskujejo čeri, globine in lepoto slovenskega jezika ob spoznavanju lokalne kulturne ponudbe in umetnikov. Tokrat se bodo z avtorsko poezijo predstavile IME Mykhailenko, Lyudmyla Kulichenko in Valeriia Riazanova, ki so se pred le nekaj leti preselile iz Ukrajine v Slovenijo, zdaj pa že občasno pišejo in prevajajo v slovenščino.
Organizira: MKC Maribor v partnerstvu s Slovensko filantropijo

17.30, ODER KNJIŽNEGA SEJMA, GRAJSKI TRG
A CAPPELLA: 20 LET
Vokalna skupina A cappella iz KUD Rače se je iz kvarteta do danes razvila v devetčlansko zasedbo. V letu 2025 obeležuje dvajsetletnico delovanja. Vse od srednjeveške glasbe do sodobnih zvočnih iskanj njihov program narekuje temeljna usmeritev v slovensko kulturno dediščino. Skupina je posnela sedem zgoščenk, nastopila je v programu Ars RTV Slovenija in se odlično odrezala na območnih revijah ter tekmovanjih.
Organizirata: MKC Maribor v sodelovanju s KUD Rače

18.00, LITERARNA HIŠA MARIBOR
SOSEDSTVO IN VEČ
Pogovor in debata o avstrijskem pesniku in pisatelju slovenskih korenin Aloisu Hergouthu v hrvaških prevodih, esperantskih prevajalskih poteh in dobrem sosedstvu ter branje poezije. Nastopajo hrvaško-slovenski literat in prevajalec Božidar Brezinščak Bagola, priznana sodobna hrvaška pisateljica v esperantu Spomenka Štimec, hrvaški pesnik Ivica Glogoški. Vodil bo Marjan Pungartnik.
Organizacija in izvedba: Kulturno društvo Mariborska literarna družba, JSKD – OI Maribor in ZKD Maribor. Partnerja prireditve sta podružnica Društva hrvaških književnikov v Klanjcu in Hrvaško kulturno društvo Maribor

18.00, MARIBORKA
ŠTRIKAJMO SKUPAJ – 4. VRSTICA
Dobimo se na štrikanju med knjigami! Seveda lahko tudi kvačkate, vezete, ali se učite mornarskih vozlov, važno je, da se družimo ob malinovcu in knjigah, da se pogovarjamo in skup počnemo kaj z rokami. Če ne znate ničesar od tega – naj vas to ne odvrne!
Z nami bo Urška M., voditeljica večera, vešča teh umetnosti, obenem pa navdušena bralka, tako da se vsakič obeta vesel večer štrikanja in klepetanja. Tudi v maju, ko rastejo trave in misli!
Organizira: VigeVageKnjige

19.00, VETRINJSKI DVOR, ODPRTI ODER VETRINJCA – BARCODA
»DREVO JE TIŠINA, BESEDA JE PTICA, ČLOVEK JE UHO« – VELIKO VEČERNO PESNIŠKO BRANJE
Cvetka Lipuš, Jurij Hudolin, Miriam Drev, Denis Škofič Pesnice in pesniki že od nekdaj veljajo za tenkočutne popisovalce narave in njenih premen. Vrtovi, gozdovi, morja, travniki, veter, ptice, oblaki, letni časi in drugi naravni elementi v poeziji dobijo novo razsežnost. Na pričujočem pesniškem večeru z vrhunskimi slovenskimi pesniki in pesnicami bomo eno samo uho, ki bo prisluhnilo doživljanju narave skozi verze sodobne slovenske lirike.
Nastopili bodo Cvetka Lipuš, nagrajevana in mednarodno navzoča avstrijska pesnica slovenskega porekla, ki živi in ustvarja v Salzburgu, pesnik, pisatelj, kritik, kolumnist in prevajalec Jurij Hudolin, prejemnik nagrade Fanny Haussmann za pesniški cikel Rdeča zemlja, ki bo bral iz nove pesniške zbirke Mediteranski vrt, pesnica, pisateljica, kritičarka in prevajalka Miriam Drev, ki je z romanom Po poti se je zvečerilo nominirana za letošnjega kresnika in bo brala iz pesniške zbirke Zdravljenje prednikov, ki je bila nominirana za Veronikino nagrado, ter pesnik, pisatelj in literarni kritik Denis Škofič, ki je za zbirko Tuskulum leta 2024 ob nominaciji za Jenkovo nagrado prejel tako Cankarjevo nagrado za najboljše izvirno literarno delo preteklega leta kakor Veronikino nagrado za najboljšo pesniško zbirko leta.
Pesniško branje bo usmerjala Ajda Strajnar.
Organizira MKC Maribor. Izvedba: MKC Maribor v sodelovanju s KUD Coda in Narodnim domom Maribor

Povezava do originalnega članka

Dnevi knjige v Mariboru - petek (8. dan)
2025-05-30 10:00 - 20:00 | maribor Slovenija
10.00–18.00, GRAJSKI TRG
LE KORAK DO KNJIGE: KNJIŽNI SEJEM
Sodelujejo: Založba Litera, Založba Pivec, KUD Sodobnost International, Beletrina, Založba /*cf., KUD Zrakogled, Družina, Mohorjeva založba Celovec, Univerzitetna založba Univerze v Mariboru, Pokrajinski muzej Maribor, Umetnostna galerija Maribor, Založba ZRC, Lisztov inštitut – Madžarski kulturni center Ljubljana, Kulturna agencija Petőfi – Petőfi Cultural Agency, Francoski inštitut v Sloveniji, Dve luni – zavod za poetizacijo sveta, Javni sklad RS za kulturne dejavnosti, Književno društvo Hiša poezije, LUD Literatura, LUD Šerpa, Založba Goga, Društvo za informiranje o islamu, Krščanska adventistična cerkev, Vlado Began – samozaložnik.
Spremljevalni program sejma povezuje Petra Bauman.
Dobrodošli tudi v neodvisni knjigarni Mariborka in Bukvarni Ciproš (KC Pekarna). Ciproš bo odprt v istih urah kot sejem, Mariborka v rednih delovnih urah.
Produkcija in izvedba: MKC Maribor

10.00–18.00, GRAJSKI TRG
ULIČNA RAZSTAVA ILUSTRACIJ: HUIQIN WANG IN LILI SAJE WANG
Produkcija: Mariborska knjižnica v partnerstvu z MKC Maribor in festivalom Slovenski dnevi knjige v Mariboru

10.00–12.00, GRAJSKI TRG
PESEM PRESTOLOV: IZZIV
Vabimo vas k ustvarjalnemu izzivu: s festivalskimi stoli, ki nosijo vsak po eno črko, sestavite besedo, verz, ali celo pesem. Objavite fotografijo in označite festival Dnevi knjige v Mariboru. S kakšno domislico nas boste presenetili?
Produkcija in izvedba: MKC Maribor

10.00 IN 10.30, GRAJSKI TRG
KLARISA JOVANOVIĆ IN BREDA PODBREŽNIK VUKMIR: ČUDEŽNA DREVESA
Pripovedovalski nastop za otroke Klarise Jovanović in Brede Podbrežnik Vukmir, avtoric zbirke Čudežna drevesa, pravljice o drevesih z vsega sveta, ki je nedavno izšla pri založbi Malinc in prinaša izbor pravljic, povedk, bajk in legend z vsega sveta. Osredini se na drevesa, saj smo si, kot je zapisala ena od avtoric te knjige, ljudje in drevesa podobni. Smo pokončni, ukoreninjeni, naša glava ali krošnja je na vrhu telesa ali debla. Vsak človek in vsako drevo sta edinstvena, drugačna in posebna. Knjiga, ki jo predstavljamo, je oblikovana v skladu s kriteriji oblikovanja gradiv za bralce z disleksijo, v dovršene podobe pa jo je vlil ilustrator Marko Rop. Pripovedovalski nastop je namenjen predšolskim otrokom in otrokom prve triade.
Organizira: MKC Maribor

12.00, ODER KNJIŽNEGA SEJMA, GRAJSKI TRG
TRIINDVAJSETI MARATON RAP IN HIP HOP POEZIJE – RAP KOT NAČIN ŽIVLJENJA BESEDE
Na tradicionalnem vsakoletnem maratonu hip hop in rap poezije festivala Slovenski dnevi knjige v Mariboru na Grajskem trgu se je v dobrih dveh desetletjih zvrstilo več kot dvesto nastopajočih mladih glasbenikov in glasbenic. Za mnoge je to prvi javni nastop, nekateri med njimi pa so se s časom razvili v prepoznavne in priljubljene izvajalce tega žanra. Povezuje Večerova osebnost leta 2024 Mišel Ristov – Amo.
Produkcija: MKC Maribor

11.00, STOJNICA ZALOŽBE PIVEC NA KNJIŽNEM SEJMU, GRAJSKI TRG
MIRIAM DREV: PO POTI SE JE ZVEČERILO
V deseterici za nagrado kresnik je tudi roman Miriam Drev Po poti se je zvečerilo. Na knjižni stojnici Založbe Pivec se lahko srečate s pisateljico ter si priskrbite nominirano knjigo s podpisom in posvetilom.
Organizira: Založba Pivec

15.00, ODER KNJIŽNEGA SEJMA, GRAJSKI TRG
ZAtIŠJE: ANA PORENTA
Četrta pesniška zbirka Ane Porenta zaTišje ima pet ciklov: dvoGovor, talJenja, praBit, žarIšče, stranPot. Ob spremljavi Dana Grešaka bomo slišali pesmi, v katerih so enako pomembni spomini, predmeti, živali, rastline, mrtvi in živi … včasih se med sabo le srečujejo, pogosto pa prehajajo drugi v druge in postajajo eno …: »Pretakam se skozi eno življenje, / da bi zajela vsa druga.«
Organizirajo: MKC Maribor, Zavod za razvijanje ustvarjalnosti in portal www.pesem si ter Književno društvo Hiša poezije

15.30, ODER KNJIŽNEGA SEJMA, GRAJSKI TRG
MMM, DIŠI PO PESMI
S sveže dišeče poezijo se predstavljajo Lara Božak, ki je po odmevnem prvencu pri Črni skrinjici pravkar izdala svojo drugo zbirko Kap lje kap lje pri Založbi Pivec; Alja Pušič, ki bo težko pričakovani prvenec izdala pri Dveh lunah, ter dva zanimiva prvenca zavoda Trite Jaz in Drugi Lize Mijot ter Mandorla Irene Strelec. S pesnicami se bo pogovarjala Nuša Ornik.
Produkcija: Dve luni, zavod za poetizacijo sveta, v sodelovanju z Založbo Pivec in Zavodom Trite.

16.30, ODER KNJIŽNEGA SEJMA, GRAJSKI TRG
GOSPOD Z EZL EKA: MATEJ KRAJNC
Škržat je stalnica na znamenitem mariborskem prostoru pred Astorio. Ko ga pokličejo igrat v novoobnovljeno Slavijo, se marsikdo vpraša: Čemu ga ni več na Ezl eku? In kaj imajo pri tem Oto Pestner, Bajaga, dravski flosar in mariborski otok? Vsa ta vprašanja odstira kratki absurdni roman pesnika, pisatelja in glasbenika Mateja Krajnca s kar dvema soundtrackoma, ki sta izšla sočasno z romanom.
Organizira: MKC Maribor v sodelovanju s Kulturnim centrom Maribor

17.00, ODER KNJIŽNEGA SEJMA, GRAJSKI TRG
KO MAL‘CA JEZIK KAŽE
Otroški pevski zbor OŠ Prežihov Voranc Maribor z dirigentko prof. Jasmino Petek bo predstavil uglasbljene pesmice iz knjige Hecne pesmice, ki jih je avtorica Alenka Bervar uglasbila za otroški pevski zbor s klavirsko spremljavo in Orffovim inštrumentarijem. Program bodo z avtorskima skladbama obogatili mladi Žan Kotolenko, Lea Kotolenko, ostali učenci šole pa bodo recitirali pesmi iz omenjene in čisto nove knjige Ko mal‘ca jezik kaže. Spremljala jih bosta Maja Brvar in Klemen Brvar.
Organizira: MKC Maribor v sodelovanju z OŠ Prežihov Voranc Maribor in Alenko Bervar

18.00, LITERARNA HIŠA MARIBOR
ANA DUDIĆ ZUBČIĆ (HRVAŠKA): RDEČA TEMA MOJIH USTNIC
Pesnica in farmacevtka iz Reke Ana Dudić Zubčić bo v Literarni hiši Maribor predstavila svojo najnovejšo pesniško zbirko, ki je izšla v dvojezični obliki in prinaša poezijo ljubezni, strasti, erosa in agapa. Pogovor z avtorico in predstavitev zbirke bo usmerjal Marjan Pungartnik.
Organizacija in izvedba: Kulturno društvo Mariborska literarna družba, JSKD – OI Maribor in ZKD Maribor v sodelovanju z društvom Kultura snova iz Zagreba in Hrvaškim kulturnim društvom Maribor

20.00, KULTURNI INKUBATOR, MLADINSKI KULTURNI CENTER MARIBOR
JAZZ‘MA MLADE
Drugi koncert iz koncertna cikla Jazz‘ma mlade, ki se letos že osmo sezono – tokrat s štirimi koncertnimi večeri v štirih letnih časih – posveča glasbeni ustvarjalnosti perspektivnih mladih glasbenic in glasbenikov. Obeta se inovativen in energičen večer sodobnega jazza z zasedbo Toni Lah kvintet. Nastopajo Toni Lah, Aljoša Kavčič, Ian Pirc, Juš Kvaternik in Vasja Caharija. Dogodek je del programa MKC glasba.
Organizira: MKC Maribor

Povezava do originalnega članka

Šivani mobili z Nino Holc
2025-05-31 10:00 - 13:00 | Maribor center / Vetrinjski dvor, Vetrinjska ulica 30, Maribor
Mobili s svojo lahkotnostjo in gibljivostjo prinašajo mirno in pomirjujočo atmosfero v vsak prostor.
Mobili s svojo lahkotnostjo in gibljivostjo prinašajo mirno in pomirjujočo atmosfero v vsak prostor. Običajno so sestavljeni iz različnih oblik, ki se premikajo v zraku, kadar se jih dotaknemo ali ko jih pobožajo valovi zraka.
Pridružite se nam na ustvarjalni delavnici, kjer bomo skupaj izdelovali šivane mobile, ki bodo postali prava umetnostna dela, ki plešejo v zraku! Na tej delavnici boste spoznali različne tehnike šivanja in kako jih uporabiti za ustvarjanje prelepih in edinstvenih mobilov.
Ustvarili boste lahko čudovite dekoracije, ki bodo okrasile vaš prostor in prinesle kanček kreativnosti in miru. Spoznali bomo osnovne tehnike šivanja in se naučili, kako pripraviti materiale za izdelavo mobila. Šivali bomo majhne umetniške detajle, ki jih bomo kasneje povezali v mobile.

Povezava do originalnega članka

Sobotna ustvarjalnica - Skoraj že počitniška
2025-05-31 10:30 - 12:00 | ustvarjalnice-ugm-sara-rezar-visit-maribor-pohorje-slovenia-slovenija
Kreativno poletje z Umetnostno galerijo Maribor in Hudo mravljico!
Datum in čas: Sobota, 31. maj 2025, od 10.30 do 12.00Vstop prost
Zaključek sezone sobotnih ustvarjalnic bomo obeležili z ustvarjalnimi kotički pred UGM, kjer bomo sproščeno ustvarjali in izdelovali praktične izdelke za poletje. Otroci bodo lahko izdelali pahljače za vroče dni ali unikatne igrače za preganjanje dolgčasa.
Ob tem bo potekala tudi Huda menjalnica oblačil in igrač, kjer bodo otroci na okolju prijazen način izmenjali rabljene predmete in si tako pridobili nove igrače ali oblačila.
Navodila za sodelovanje na Hudi menjalnici:

Rabljena oblačila in igrače prinesite k blagajni UGM do 10.15, kjer jih bo pregledala in sprejela Brigita Strnad.

Sodelujete lahko z največ 5 kosi čistih in nepoškodovanih oblačil ali igrač.

Za vsak prinešeni kos prejmete eden ali dva Huda kupončka.

Menjalnica bo potekala med 11.30 in 12.00, ko boste kupončke lahko zamenjali za druge izdelke.

Preostali kosi bodo po dogodku podarjeni dobrodelni organizaciji.

Dogodek je primeren za otroke in družine. Udeležba je brezplačna, prijava pa priporočena.
Prijave in informacije:Brigita StrnadE-naslov: brigita.strnad@ugm.siTelefon: 02 22 94 697 ali 041 57 50 50
Vabljeni k ustvarjanju, izmenjavi in prijetnemu druženju pred začetkom poletnih počitnic.

Povezava do originalnega članka

Literarno popoldne z Matjažem Lunačkom
2025-06-03 18:00 - 20:00 | Maribor center / Knjigarna Beletrina, Grajski trg 2, Maribor
Vabljeni, da se v torek, 3. junija 2025, ob 18. uri pobliže spoznate z avtorjem Matjažem Lunačkom in njegovim delom Jutranji opoji. Knjigo, ki je izšla pri Založbi Pivec bo avtor skupaj z Danajo Lorenčič predstavil v Knjigarni Beletrina Maribor.
“Brala sem počasi, kakor da bi želela zgodbo podaljšati, da bi pričakovanje konca trajalo dlje. Brala pa sem hkrati hlastno (opojno), kakor da bi ruvala bistvo iz prikritih smiselnosti. Začutila sem obup nad drobcem domišljavosti, da razumem življenje. Začarala me je negotovost vsega. Začarala me je lepota pričakovanja. Samo to upam napisati z gotovostjo, da je ta knjiga kratkih zgodb nekaj najboljšega, kar sem brala v zadnjih letih. Ali sploh kdaj.” – Ifigenija Simonović, Zvon, 2024
Matjaž Lunaček je študiral medicino in primerjalno književnost. Je specialist psihiatrije, svojo poklicno pot pa je posvetil psihoterapiji. Kot avtorju mu uspeva s svojim širokim poznavanjem svetovne umetnosti, filozofije in znanosti (s poudarkom na psihoanalizi) povezovati razmišljanja o sodobnem človeku ter njegovih stiskah in iskanjih smisla bivanja z aktualnimi vprašanji, ki pritiskajo na Slovence v času globoke moralne, etične, gospodarske in socialne ter politične krize, ko se marsikomu zdi, da je edina pot, ki je pred nami, le pot v propad. Zbirka kratkih zgodb Jutranji opoji prinašajo sedeminpetdeset kratkih zgodb o vsakdanjih srečanjih in nevsakdanjih prizorih, ki jih avtor osvetljuje pod nadvse nenavadnimi koti.

Brezplačna delavnica pravilnega dihanja
2025-06-04 00:00
(Za)dihajmo z Barbaro Tanze
Kot že ptički čivkajo, Codovci letos prvič organiziramo Vocal camp. Da pa lahko čivkajo, je pomemben dober glas. Podobno je pri naši človeški vrsti. In da bo Coda Vocal camp vsaj v enem delu dostopen čisto vsem, bomo v soboto, 4. junija, v svoje vrste povabili strokovnjakinjo za optimalno dihanje, Barbaro Tanze. Pridružite se nam na 2-urni brezplačni delavnici pravilnega dihanja v Hostlu Pekarna, ki gosti naš intenzivni pevski vikend.

Več o Coda Vocal campu

O delavnici
Spoznali bomo najpomembnejše dihalne mišice in njihovo funkcijo pri petju. S praktičnimi vajami bomo raziskovali, kaj je podglasilčni pritisk (subglottal pressure) in kako vpliva na naš glas. Fun fact: Barbaro smo enkrat že gostili! Na daljavo se nam je pridružila v sklopu virtualnega (Z)mešanega festivala in nam pokazala, kako lahko s pravilnim dihanjem premagamo tremo pred nastopanjem.

Kdo je Barbara Tanze?
Barbara Tanze ima dolgoletne izkušnje kot operna pevka v glavnih vlogah, kot koncertna pevka ter kot igralka v različnih produkcijah po Evropi. Že od leta 2004 poučuje solo petje ter dikcijo na javnih ter zasebnih glasbenih inštitucijah.
Certifikat za 1. stopnjo MDH Breathing Coordination je pridobila leta 2014, 2016 je sledil certifikat višje stopnje. Dodatna izobraževanja je končala iz Foundations in Myofascial Release and Laryngeal Massage metode Walta Fritza ter Neuro-Vocal Method Meredith Colby.
Barbara je zunanja sodelavka inštituta za Modern Vocal Training v Malagi, kjer uči funkcionalno anatomijo ter dihalno koordinacijo za učitelje petja. Leta 2020 je postala del ekipe Art of Breath, ki ponuja izobraževanje na področju dihalne mehanike, fiziologije in zmogljivosti za športnike. Od istega leta naprej tudi sodeluje s The Sing Space kot Senior Vocal Coach, mentorica za dihanje in antatomijo ter učiteljica petja za operne delavnice.

Za finančno podporo pri izvedbi delavnice si aplavz zaslužita Mladinski kulturni center Maribor in Mestna občina Maribor.
The post Brezplačna delavnica pravilnega dihanja appeared first on KUD Coda.
Povezava do originalnega članka

Kaligrafija z Rafaelom Košcem Tekavcem
2025-06-07 10:00 - 13:00 | Maribor center / Vetrinjski dvor, Vetrinjska ulica 30, Maribor
Kaligrafija ima korenine že v starih civilizacijah, kjer je bila uporabljena za zapisovanje zgodovinskih dogodkov in religioznih besedil. V srednjem veku so kaligrafi ročno pisali knjige in verske spise, kar je omogočilo širjenje znanja in umetnosti.
Kaligrafija pa ni le tehnika pisanja, temveč vključuje mnoge različne sloge, kot so italijanska, gotica, moderni slogi in mnogi drugi. Vsaka pisava ima svoj edinstven slog in način oblikovanja črk, kar omogoča širok spekter kreativnih izrazov. Pridružite se nam na delavnici kaligrafije, kjer boste odkrili čarobnost umetnosti pisanja z roko. Na tej delavnici se boste naučili osnovnih tehnik pisanja z različnimi pisali in spoznali, kako ustvariti elegantne, okrasne črke, ki bodo vaše sporočilo naredile še bolj edinstveno.
Zakaj se udeležiti delavnice?
Kaligrafija spodbuja koncentracijo in ustvarjalno izražanje, kar je zelo sproščujoče in terapevtsko. Naučili se boste veščine, ki vam bo omogočila, da svoje besede in misli izrazite na eleganten in umetniški način. Pridružite se nam in se prepustite lepoti in umirjenosti, ki jo ponuja umetnost pisanja.

Povezava do originalnega članka

Družinska ustvarjalnica / Koščki umetnosti s Hudo mravljico v UGM
2025-06-11 00:00
Kreativno družinsko dopoldne v UGM!
Naša radovedna Huda mravljica je tokrat pomešala koščke umetnosti! Kje pripada kateri del? Kaj predstavlja? Kako ga povezati z drugimi? Te umetniške uganke bomo reševali skupaj – otroci, starši, babice, dedki – in pri tem raziskovali, kaj pomeni del v odnosu do celote.
S skupnimi močmi bomo iz razmetanih koščkov ustvarili čisto nove umetnine – sodelovalne, barvite, domiselne in unikatne. Risali bomo z ogljem, voščenkami ali kemičnim svinčnikom, ustvarjali z barvami, lepilom, papirjem in blagom. Vsaka družina bo ustvarila svoje skupinsko delo – svojo umetniško zgodbo.
Pridružite se in ustvarite nekaj lepega – skupaj kot družina!

Primerno za otroke 4+ s starši, starimi starši ali skrbnikiUdeležba: brezplačnaPrijave do: petka, 16. maja 2025, do 12.00Prijave in info: Brigita Strnad – 02 22 94 697, 041 57 50 50, brigita.strnad@ugm.si

Povezava do originalnega članka

[Delavnica] Spoznaj green screen
2025-06-11 13:00 - 14:00 | Kulturni inkubator
MKC MARIBOR feat. INOQI
GREEN SCREEN DELAVNICA
Sreda, 11. junij 2025 // 13.00 // Kulturni inkubator
V sredo, 11. junija 2025, bo v Kulturnem inkubatorju potekala Green Screen delavnica, ki jo MKC Maribor izvaja v sodelovanju z ekipo InoQi.
Udeleženci delavnice se bodo najprej pogovorili o možnostih ustvarjanja z in pred zelenim zaslonom (t.i. green screen) ter spoznavanju tehnologij in primerih dobre prakse. Nato se bodo tudi preizkusili in pred zelenim zaslonom posneli videe ali fotografije, ki jih bodo kasneje s pomočjo že pripravljenih ozadij lahko obdelali.
Delavnica poteka v sodelovanju z ekipo InoQi. InoQi Edu so izobraževalni programi, s katerimi želimo spodbujati otroke in mlade, da napredne tehnologije razumejo kot orodje za kreativnost in reševanje problemov. Temeljijo na projektnem učenju, ki v ospredje postavlja praktično ustvarjanje in razvoj mehkih veščin prihodnosti.

Povezava do originalnega članka

Kreativarna: Izdelaj svojo pisavo
2025-06-18 16:00 - 19:00 | Kulturni inkubator
DELAVNICA
Kreativarna: Izdelaj svojo pisavo
Sreda, 18. junij 2025 // 16.00-19.00 // Kulturni inkubator
V sredo, 18. junija 2025, bosta Melani Kumin in Beti Trstenjak izvedli Kreativarno, brezplačno delavnico, na kateri si bodo udeleženci lahko idelali svojo pisavo. Delavnica se bo v Kulturnem inkubatorju začela ob 16. uri.
Dobrodošli v Kreativarni – kreativni tovarni in kavarni! Naša kreativna druženja bodo potekala z namenom spodbujanja eksperimentiranja različnih kreativnih medijev in povezovanja z različnimi ustvarjalci. Občasno se bomo zbrali ob toplem napitku in domačem pecivu, klepetali in ustvarjali.
Ob prvem srečanju bomo raziskovali kreativno tipografijo in ustvarili svojo digitalno črkovno vrsto s pomočjo orodja Calligraphr. Izdelano pisavo bomo nato testirali z izdelavo plakatov, ki bodo konec leta vključeni v knjižico in razstavljeni v razstavišču Kulturnega inkubatorja.
Zaželeno je, da na srečanje prinesete svoj prenosnik, če je to možno.
Pohitite in si rezervirajte mesto preko prijavnice na spodnji povezavi. Število mest je omejeno.
Delavnico vodita Melani Kumin in Beti Trstenjak.

PRIJAVA V JUNIJSKO KREATIVARNO

Povezava do originalnega članka

Festival lent: Živa dvorišča
2025-06-20 00:00 - 2025-06-28 00:00 | festival-lent-ziva-dvorisca-visit-maribor-pohorje-slovenia-slovenija-1
Edinstven del festivalskega programa
Živa dvorišča so edinstven del festivalskega programa, ki namesto na polnih ulicah in trgih išče svoj prostor na skritih mestnih dvoriščih. Ta prizorišča so tiha, intimna in odmaknjena od mestnega vrveža, a kljub temu polna življenja – od smeha, zgodb in novih poznanstev do plesa, glasbe in spontanih trenutkov. Vsako dvorišče vabi k raziskovanju, saj ponuja prostor za srečanja, ustvarjanje in uživanje v kulturi na povsem drugačen način.
Ponosni smo, da so ta posebna dvorišča v skrbni produkciji Društva Hiša! in v tesnem sodelovanju s stanovalci zrasla v celoletni program, ki oživlja skrite kotičke Maribora in jih spreminja v kulturne in ustvarjalne točke, ki vabi obiskovalce, da se povežejo z mestom na globlji ravni.

Povezava do originalnega članka

Razposajena doži(vljajska) sobota
2025-06-21 10:00 - 13:00 | Maribor center / Ertlov gozdiček
V sodelovanju z Zavodom Igrišče, Ropotarnico in Mestno četrtjo Tabor.
Spremljevalni program Doživljajskega igrišča bo od 10. do 13. ure najmanjše in največje obiskovalce angažiral v reciklažni delavnici izdelovanja klovnovskih »glasbil« in ropotal iz odpadnih materialov. Rajanje bodo popestrili tudi pisani baloni, klovnovski kostumi in obvezni rdeči noski, skupaj s poslikavo obraza. Pa najslajša otroška limonada!

Povezava do originalnega članka

Ustvarjalna sobota: Svet 3D printanja
2025-06-21 11:00 - 13:00 | Kulturni inkubator
USTVARJALNE SOBOTE
SVET 3D PRINTANJA
Vsaka 3. sobota v mesecu // 11:00-13:00 // Kulturni inkubator
Kulturni inkubator Mladinskega kulturnega centra Maribor (MKC Maribor) ob sobotah odpira vrata spoznavanju ustvarjanja s 3D tehnologijami. Vsako tretjo soboto v mesecu se lahko med 11. in 13. uro pridružite brezplačnemu mentorskemu srečanju, ki bo namenjeno spoznavanju vseh faz in stopenj zahtenovsti 3D printanja.
Dogodek je namenjen tako začetnikom kot tistim, ki že imajo nekaj izkušenj in želijo nadgraditi svoje znanje. Za vsa vprašanja in nasvete bo na voljo mentorica Anika Oder.
Kaj lahko pričakujete?

Spoznali boste osnove 3D modeliranja in priprave modelov za tisk.
Naučili se boste upravljati 3D tiskalnike ter razumeti različne tipe materialov (PLA, ABS, PETG itd.).
Reševanje težav med tiskanjem in optimizacija tiskarskih nastavitev.
Možnost posveta o vaših projektih, izmenjave idej in pridobivanja nasvetov. Dogodek poteka v sproščenem okolju, kjer bo na voljo tudi praktični prikaz delovanja 3D tiskalnika. Mentor z izkušnjami na tem področju vam bo na voljo za vsa vprašanja in podporo pri vašem ustvarjanju.

Udeležba je brezplačna. Vabljeni!

Povezava do originalnega članka

Čarobni svet svetlobe
2025-06-21 16:00 - 17:00 | Maribor center / Vojašniški trg
Vabljeni na ustvarjalno delavnico, kjer bomo na igriv način odkrivali osnovna načela delovanja kamere obscure – preprostega optičnega pripomočka, ki omogoča projiciranje motiva iz zunanjega sveta na notranjo površino.
Pod strokovnim mentorstvom Gregorja Salobirja bodo udeleženci izdelali svojo lastno kamero obscuro, jo z lastno ustvarjalno kreativnostjo popestrili in z njo raziskovali zanimive kotičke čudovitega dvorišča na Vojašniškem trgu 6. Vsak udeleženec bo svoj unikatni izdelek lahko odnesel domov!
Pridružite se nam, da skupaj odkrijemo, kako lahko nekaj tako preprostega ustvari pravo vizualno čarovnijo!
*Primerno za udeležence od 8. leta starosti dalje. Zaželena prisotnost staršev/skrbnikov med delavnico.

Povezava do originalnega članka

Cirkus na kvadrat
2025-06-21 18:00 - 19:00 | Maribor center / Pod Starim mostom
Umetnost žongliranja, ki je predstavljena na visoko kvalitetni in umetniško dovršeni ravni ter na zabaven način.
Ulični cirkus
Umetnost žongliranja, ki je predstavljena na visoko kvalitetni in umetniško dovršeni ravni ter na zabaven način.
Žongliranje je umetnost brez meja in zabava brez pravil; lahko ga gledamo kot zabavo, kot športno aktivnost, kot matematično vajo, kot meditacijo ali pa kot simfonijo gibanja, kjer se združujejo hitrost, ritem in natančnost. Predstava je plod brezhibnega, skoraj magičnega dolgoletnega truda avtorice in avtorja, ki sta se poglobila v raznovrstne veščine žongliranja, cirkusa, komedije ter klovnstva. Je energičen in navdihujoč izkupiček njune ustvarjalnosti ter predanosti, ki bo zagotovo navdušil vsakogar! Ali ste pripravljeni na žonglerski šov, s katerim boste razgibali oči in domišljijo?
Trajanje: 25 min

Povezava do originalnega članka

Lončarska ustvarjalnica
2025-06-22 16:00 - 17:00 | Lončarska ustvarjalnica
Studio Birka na Gosposki 28 že več kot desetletje oživlja dvorišče z ustvarjalnimi rokodelskimi delavnicami. Od leta 2012 v prostorih potekajo delavnice polstenja volne, v zadnjih dveh letih pa tudi oblikovanja gline.
Lončarka Mateja vas vabi na posebno izkušnjo – umirjeno, skoraj meditativno vrtenje gline na lončarskem vretenu. Pod njenim vodstvom boste lahko oblikovali svojo skodelico ali skledico, ki vam bo ostala kot trajen spomin.
Vabljeni na popoldne sprostitve, ustvarjalnosti in stika z naravnim materialom, kjer boste v prijetnem vzdušju soustvarjali utrip Živega dvorišča.
*Delavnica je primerna za odrasle in otroke, starejše od 6 let. Predznanje ni potrebno!

Povezava do originalnega članka

Lončarska ustvarjalnica
2025-06-22 16:00 - 19:00 | Maribor center / Gosposka ulica 28

Nevrodivergentni Hangout
2025-06-24 17:00 - 20:00 | Kulturni inkubator
NEVRODIVERGENTNI HANGOUT
BARVANJE, SPROŠČANJE IN GRICKANJE
Torek, 24. junij 2025 // 17.00 // Kulturni inkubator
V torek, 24. junija 2025, se v Kulturni inkubator vrača Nevrodivergentni Hangout, tokrat podnaslovljen Barvanje, sproščanje in grickanje. Z druženjem začnemo ob 17. uri.
*BARVANJE, SPROŠČANJE IN GRICKANJE*
Naslikaj svoj dizajn, prilagodite svoj izgled!
Pridruži se nam na ustvarjanju unikatnih (brezplačnih) oblačili! Za vse potrebne materiale poskrbimo, prijetno družbo in prigrizke poskrbimo me_i.
Dogodek bo potekal v slovenščini in angleščini!
***
*PAINTIN’, CHILLIN’ & SNACKIN’*
Draw your own design, customize your look!
Join us in creating with free clothes! We will provide materials like paint and brushes, and also good company and snacks.
The event is held in Slovenian and English!

Povezava do originalnega članka

Cirkus za vse: Zračna svila
2025-06-28 12:00 - 13:00 | Maribor center / Igrišče Bumerang
Delavnica zračne svile Kako bi bilo leteti in se vrteti kot ptica? Delavnica zračne svile je odlična priložnost za odkrivanje skoraj breztežnega sveta, sveta, ki je hkrati umetnost, šport in telovadba.
Delavnica zračne svile
Kako bi bilo leteti in se vrteti kot ptica? Delavnica zračne svile je odlična priložnost za odkrivanje skoraj breztežnega sveta, sveta, ki je hkrati umetnost, šport in telovadba.
Gre za edinstveno kombinacijo funkcionalne vadbe, plesa in igre, ki spodbuja tako fizični kot čustveni razvoj. Glavna prednost delavnice je, da udeležencem omogoča, da v varni ter igrivi atmosferi spoznavajo osnovne elemente in prijeme, ki zagotavljajo varno uporabo zračne svile. Delavnica ne zahteva posebnih veščin ali predznanja, zato je primerna za vse, tudi in predvsem začetnike. Vadba na svili izboljšuje koordinacijo gibov, fine motorične sposobnosti in koncentracijo – predvsem pa spodbuja gibčnost in samozavest!
Dana Auguštin je v zračno svilo zaljubljena že od leta 2002 – predstavlja strast, ki jo navdihuje še danes. Po letih vztrajnega urjenja in nastopanja je svoje veščine izpopolnjevala tudi na prestižnem Centre National des Arts du Cirque v Franciji, kjer je leta 2008 diplomirala.
Primerno za vse od 8. leta dalje.
Trajanje: 60 min

Povezava do originalnega članka

[Delavnica] Virtualni kreatorji
2025-07-01 10:00 - 13:00 | Kulturni inkubator
MKC MARIBOR feat. INOQI
VIRTUALNI KREATORJI
Torek, 1. julij 2025 // 10.00-13.00 // Kulturni inkubator
V torek, 1. julija 2025, bo v Kulturnem inkubatorju potekala delavnica Virtualni kreatorji, ki jo Mladinski kulturni center Maribor pripravlja v sodelovanju z ekipi InoQi. Delavnica bo potekala med 10. in 13. uro ter je brezplačna, so pa obvezne predhodne prijave.
Virtualni kreatorji je interaktivna delavnica, kjer bomo odkrivali svet razširjene resničnosti (XR). Predznanje ni potrebno, le radovednost in želja po ustvarjanju.
Kaj bomo počeli?

Spoznali bomo čarobni svet XR tehnologij: Razvozlali bomo razlike med navidezno resničnostjo (VR), obogateno resničnostjo (AR) in mešano resničnostjo (MR). Kje se skrivajo meje med njimi?
XR v praksi: Ogledali si bomo konkretne primere uporabe XR tehnologij v različnih industrijah – od iger, zabave, izobraževanja, medicine, arhitekture do industrije in umetnosti.
Spoznavanje platforme Delightex, ki omogoča enostavno ustvarjanje interaktivnih 3D, VR in AR vsebin. Naučili se bomo osnovnih funkcionalnosti: kako postaviti sceno, dodajati 3D modele iz knjižnice ali jih uvoziti, oblikovati okolje, dodajati slike, video vsebine in oživiti predmete z osnovnim blokovnim kodiranjem (CoBlocks) za preproste interakcije.
Skupinski projekt – Ustvarili bomo svoje prve XR izkušnje! S pomočjo VR očal bomo vstopili v virtualne svetove, ki smo jih ustvarili in doživeli svoje kreacije!
Predstavitev in izmenjava izkušenj med skupinami.

Kaj mladi pridobijo z delavnico:
Razumevanje razlik med VR, AR in MR tehnologijami ter njihovih potencialov. Občutek za 3D prostor, premikanje in ustvarjanje v njem. Izkušnjo načrtovanja in razvoja lastnega virtualnega projekta v timu. Priložnost za kreativno izražanje in raziskovanje novih medijev. Neposredno izkušnjo uporabe VR očal in doživljanja potopitvenih (imerzivnih) vsebin.
Predhodne obvezne prijave: Delavnica je brezplačna, ker pa je število mest omejeno, so obvezne predhodne prijave. Rok za prijavo je petek, 27. junij 2025. Prijavo pošljite na lina.valant.sicanovic@mkc.si. V prijavi obvezno navedite ime, priimek in starost otroka, ki ga prijavljate ter ime in termin delavnice, na katero ga prijavljate. Prijava je potrjena, ko prejmete povratno elektronsko sporočilo. Delavnica bo izvedena ob najmanj pet prijavljenih udeležencih.

Delavnica poteka v sodelovanju z ekipo InoQi. InoQi Edu so izobraževalni programi, s katerimi želimo spodbujati otroke in mlade, da napredne tehnologije razumejo kot orodje za kreativnost in reševanje problemov. Temeljijo na projektnem učenju, ki v ospredje postavlja praktično ustvarjanje in razvoj mehkih veščin prihodnosti.

Povezava do originalnega članka

Delavnica: Igre programiranja
2025-07-02 10:00 - 2025-08-26 13:00 | Maribor center / Kulturni inkubator, Koroška cesta 18
Prvi koraki v svet programiranja!
Kaj bomo počeli? Poigrali se bomo z robotki KUBO in spoznali osnovno logiko programiranja brez računalnika. Kodu Game Lab – spoznavali bomo Kodu okolje za razvoj 3D iger, oblikovali sceno in figure, programirali z vizualnimi ikonami in ustvarili svojo igrico. Scratch je široko uporaben programski jezik in spletna skupnost, kjer bomo pisali prve kode z vizualnimi bloki. Vključili bomo tudi umetno inteligenco (Teachable machine) in ob ustvarjanju zabavnega projekta spoznali, kako razmišlja in prepoznava vzorce.
Vsi termini delavnice: Sreda, 2. julij, sreda 6. avgust, sreda, 13. avgust, sreda, 20. avgust in torek, 26. avgust 2025.
Obvezne predhodne prijave.

Povezava do originalnega članka

Vabilo na delavnico: Zdrava prehrana za mladostno energijo
2025-07-03 00:00 | Romska postaja Preradovičeva ulica Maribor, Upravna enota Maribor, 2000 Slovenia
3. julij 2025, ob 12. uri
Mladinski center Postaja
Vabimo te na delavnico o zdravi prehrani, namenjeno mladim, ki želijo bolje razumeti, kako
prehranske navade vplivajo na energijo, počutje in splošno zdravje.
Skupaj bomo:

spoznali osnove uravnotežene prehrane,
razbijali mite o "zdravih" in "nezdravih" živilih,
se naučili, kako pripraviti preproste in hranljive obroke tudi z omejenim proračunom,
preizkusili nekaj enostavnih receptov in trikov za boljšo vsakodnevno izbiro.

Delavnica je brezplačna in primerna za vse, ki si želimo boljše počutje, več energije in bolj
zdrav življenjski slog.
Pridruži se – zdrava izbira se začne z znanjem!

Združenje EPEKA, so.p., podpirajo:
The post Vabilo na delavnico: Zdrava prehrana za mladostno energijo appeared first on EPEKA.

Povezava do originalnega članka
